Ζυμαρικά ολικής άλεσης ογκρατέν, με λαχανικά και light τυριά
Όλη η τυρένια γεύση του ογκρατέν σε αυτήν τη light εκδοχή που φτιάχνεται με ζυμαρικά ολικής άλεσης.
400 γρ. ταλιατέλες ή πένες ολικής άλεσης, 500 γρ. διάφορα χειμωνιάτικα λαχανικά (μπρόκολο, καρότο, κουνουπίδι, κολοκύθα), κομμένα σε μικρά κομμάτια, 1 κ.σ. ελαιόλαδο, 250 γρ. «γραβιέρα» light (κίτρινο τυρί χαμηλών λιπαρών), τριμμένη , 200 γρ. «φέτα» light, χοντροτριμμένη, 200 ml φρέσκο γάλα 2% λιπαρά, 2 ασπράδια αυγού, καλά χτυπημένα, αλατοπίπερο, 3 κ.σ. φρέσκια ρίγανη, ψιλοκομμένη, ή 1 γεμάτο κ.γ. ξερή, 4 κ.σ. φρέσκος δυόσμος, ψιλοκομμένος, ή 1 κ.σ. ξερός
Για να φτιάξουμε τα ζυμαρικά ολικής άλεσης ογκρατέν, ξεκινάμε προθερμαίνοντας το φούρνο στους 180° C.Βράζουμε τις ταλιατέλες σε αλατισμένο νερό 2 - 3 λεπτά λιγότερο από τις οδηγίες του πακέτου, σουρώνουμε και τις κρατάμε κατά μέρος. Βάζουμε τα λαχανικά σε ένα ταψί 30 εκ., τα ραντίζουμε με το λάδι, αλατοπιπερώνουμε, ανακατεύουμε και ψήνουμε για περίπου 15 λεπτά.Βγάζουμε το ταψί από το φούρνο, χωρίς να τον σβήσουμε, ρίχνουμε μέσα τα ζυμαρικά, τα μυρωδικά και τα 2/3 των τυριών, και ανακατεύουμε με τα λαχανικά, ώστε όλα τα υλικά να απλωθούν ομοιόμορφα στο ταψί.Σε ένα μπολ χτυπάμε τα ασπράδια, το γάλα και λίγο αλατοπίπερο.Προσθέτουμε τα υπόλοιπα τυριά και ανακατεύουμε. Περιχύνουμε με το μείγμα το φαγητό. Αφήνουμε 1 - 2 λεπτά να βραχούν τα ζυμαρικά από το μείγμα και ξαναβάζουμε το ταψί στο φούρνο, για περίπου 25 λεπτά, ή μέχρι να ροδίσει η επιφάνεια του φαγητού.
Γάλα,Ζυμαρικά,Τυρί,Light